लुधियाना। सेहत मंत्री सुरजीत कुमार ज्याणी ने कहा, पंजाब में बेटी बचाओ मुहिम को सफल बनाने के लिए सरकार जल्द ही खुफिया एजेंसी की सेवाएं लेने जा रही है। यह एजेंसी अवैध तौर पर गर्भपात करने वाले सेंटरों की एक रिपोर्ट तैयार कर सरकार को सौंपेगी। खुफिया एजेंसी पुख्ता सबूतों के साथ ऐसे सेंटरों पर खुद ही छापे मारेगी और एफआईआर दर्ज करेगी। एजेंसी 8-10 जनवरी से अपना काम शुरू कर देगी।
ज्याणी वीरवार को यहां घाबदां कोठी में बने पुनर्वास केन्द्र का उद्घाटन करने से पहले पत्रकारों से मुखातिब थे। ज्याणी ने कहा, संगरूर के अहमदगढ़ के पास जंडाली कलां में पकड़े गए नर्सिंग होम सेंटर मामले की गहनता के साथ जांच की जा रही है। सेहत विभाग के डायरेक्टर से पूरी रिपोर्ट मांगी गई है। किसी अधिकारी की कोताही सामने आती है तो उसे सस्पेंड किया जाएगा।
उन्होंने कहा, देश में बच्चों की मृत्यु दर 1000 के पीछे 30 है जबकि पंजाब में यह 26 है। डिलीवरी केस में मां की मृत्यु दर एक 1 लाख के पीछे 161 है जबकि पंजाब में 141 है। इसके लिए केन्द्र सरकार द्वारा पंजाब को शाबाशी भी मिल चुकी है। पंजाब में 50 प्रतिशत डिलीवरी सिविल अस्पतालों में, 40 प्रतिशत प्राइवेट अस्पतालों में जबकि 10 प्रतिशत डिलीवरी घरों में हो रही है। सिविल अस्पतालों में एक वर्ष में एक करोड़ 82 लाख मरीजों का चेकअप किया गया है।
हिमांशु दुआ. बरनाला सेहतमंत्री जिले में जच्चा-बच्चा अस्पताल का उद्घाटन करने भी पहुंचे। यहां वह मीडिया पर ही भड़क उठे। कहा- केहड़ा कंजर केहंदा कि शराब नशा नी हुंदी। शराब तो नशा ही है। दरअसल, सेहत मंत्री ने पिछले दिनों मुक्तसर में कहा था कि शराब नशा नहीं होती। इस बात पर जब मीडिया उनसे पूछा तो वह भड़क उठे।
हालांकि बाद में उन्होंने अपना रुख नरम किया और बोले कि ये तो राहुल गांधी की चाल है जोकि बार-बार नशे के बारे में बोलकर पंजाब को बदनाम कर रहे हैं। केन्द्र सरकार की एक खुफिया एजेंसी ने पंजाब में नशों पर सर्वे किया है जिसकी रिपोर्ट 15-20 दिन में रही है। उस रिपोर्ट के बाद दूध का दूध और पानी का पानी हो जाएगा। एक सवाल के जवाब में सेहत मंत्री ने कहा कि प्रदेश में 425 स्पेशलिस्ट डाॅक्टरों की पोस्टें खाली हैं और पिछले दिनों सरकार ने 521 नये डाक्टरों की भर्ती कर इंटरव्यू भी ले लिया जिनमें 232 ने ही ज्वाइन किया है और बाकी जो पोस्टें खाली हैं उन्हें अगले साल तक भरा जाएगा।
hin_Deva hin_Deva hin_Deva hin_Deva hin_Deva